
REFERAT DE APROBARE A  PROIECTULUI DE HOTĂRÂRE
Sectiunea 1 
Titlul proiectului de hotărâre
Proiectul de hotărâre privind mandatarea reprezentanților Municipiului Timișoara în Adunarea Generală a Acționarilor la Drumuri Municipale Timișoara S.A. pentru prelungirea mandatelor administratorilor provizorii

Sectiunea a 2 - a 
Motivul emiterii proiectului de hotărâre

Prin Hotărârea Consiliului Local al Municipiului Timișoara nr. 658/21.12.2022 au fost mandatați reprezentanții Municipiului Timișoara în Adunarea Generală a Acționarilor la Drumuri Municipale Timișoara S.A. pentru declanșarea procedurii de selecție în vederea ocupării celor două posturi vacante din cadrul Consiliului de Administrație al Drumuri Municipale Timișoara S.A. și au fost desemnați administratori provizorii pe o perioadă de 4 luni, mandatul acestora expirând în data de 22.04.2023.
În contextul actual, după contractarea expertului independent, urmează publicarea anunțului de selecție prin care se acordă candidaților un termen de 30 de zile pentru depunerea dosarelor de candidatură, în conformitate cu prevederile normelor de guvernanță corporativă.
Luând în considerare dispozițiile art. 1371 din Legea nr. 31/1990 privind societățile, republicată, cu modificările și completările ulterioare, coroborat cu art. 29 alin. (1) din OUG 109/2011 privind guvernanța corporativă a întreprinderilor publice, administratorii sunt desemnați de către adunarea generală ordinară a acționarilor, fiind nominalizați de către membrii actualii ai consiliului de administrație sau de către acționari.
Având în vedere art. 2, alin. (2) din Hotărârea Consiliului Local al Municipiului Timișoara nr. 444/23.11.2021 privind numirea reprezentanților Municipiului Timișoara în Adunarea Generală a Acționarilor la întreprinderile publice la care este acționar unic, majoritar sau la care deține controlul, hotărârile adunării generale ale acționarilor vor fi precedate de hotărâri ale consiliului local prin care se acordă mandat pentru exprimarea poziției acționarului cu privire la punctele de pe ordinea de zi ce urmează a fi aprobate de adunarea generală a acționarilor.
Având în vedere prevederile art. 125 din Legea nr. 31/1990 privind societățile, republicată, cu modificările și completările ulterioare, acționarii pot participa și vota în adunarea generală prin reprezentare, în baza unei împuterniciri acordate pentru respectiva adunare general.
În temeiul art. 129 alin. (2) lit. a)  din Ordonanța de Urgență a Guvernului nr. 57/2019 privind Codul administrativ, consiliul local exercită atribuţii privind organizarea şi funcţionarea aparatului de specialitate al primarului, ale instituţiilor publice de interes local şi ale societăţilor şi regiilor autonome de interes local.
Potrivit prevederilor art. 129 alin (3) lit. d) din Ordonanța de Urgență a Guvernului nr. 57/2019 privind Codul administrativ, consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi sau regii autonome, în condiţiile legii.
Având în vedere cele menţionate mai sus, considerăm necesară și oportună mandatarea reprezentanților Municipiului Timișoara în Adunarea Generală a Acționarilor la Drumuri Municipale Timișoara S.A. pentru prelungirea mandatelor administratorilor provizorii.

